CELEX: 52012PC0534
Language: sk
Date: 2012-09-24
Title: Návrh ROZHODNUTIE RADY ktorým sa stanovuje pozícia Európskej únie v rámci Generálnej rady Svetovej obchodnej organizácie k vstupu Laoskej ľudovodemokratickej republiky do Svetovej obchodnej organizácie

|
			
		
		
		52012PC0534
		
			Návrh ROZHODNUTIE RADY ktorým sa stanovuje pozícia Európskej únie v rámci Generálnej rady Svetovej obchodnej organizácie k vstupu Laoskej ľudovodemokratickej republiky do Svetovej obchodnej organizácie /* COM/2012/0534 final - 2012/0255 (NLE) */
			
				
		
		
			
			   	DÔVODOVÁ SPRÁVA
I. ÚVOD
Členovia
Svetovej obchodnej organizácie (ďalej len „WTO“) a Laoská
ľudovodemokratická republika dospeli do záverečnej fázy
uzatvorenia dohody o podmienkach vstupu Laoskej ľudovodemokratickej
republiky do tejto organizácie. Táto skutočnosť je výsledkom rokovaní
trvajúcich 14 rokov, ktoré sa začali predložením žiadosti o vstup do WTO v
roku 1997 zo strany Laoskej ľudovodemokratickej republiky. Žiadosť
Laoskej ľudovodemokratickej republiky o vstup bola preskúmaná v súlade s
pokynmi stanovenými v rozhodnutí Generálnej rady WTO z 10. decembra 2002 o
vstupe najmenej rozvinutých krajín a Rada musí vo svojom rozhodnutí
schváliť podmienky vstupu Laoskej ľudovodemokratickej republiky ešte
predtým, ako môže EÚ formálne podporiť jej vstup.
Zhrnutie podmienok vstupu sa uvádza
ďalej.
II. ZHRNUTIE PODMIENOK VSTUPU LAOSKEJ
ĽUDOVODEMOKRATICKEJ REPUBLIKY DO WTO PODĽA ODVETVÍ
Rozpis záväzkov
Priemerná konečná viazaná colná sadzba v
prístupovom programe pre Laoskú ľudovodemokratickú republiku je 18,4 %.

Aj keď je priemerná konečná viazaná
colná sadzba na poľnohospodárske výrobky na úrovni 17,8 %, teda
nižšia než je 18,6 % sadzba na priemyselný tovar, maximálna úroveň
ciel je v poľnohospodárstve vyššia (90 % oproti 50 %).
Laoská ľudovodemokratická republika bude
od svojho vstupu uplatňovať konečné viazané colné sadzby,
pričom len pri niektorých výrobkoch je stanovené prechodné obdobie na
uplatňovanie (ryža, obilniny, ropné produkty).
Tieto priemerné
úrovne colných sadzieb sú celkom prijateľné vzhľadom na štatút
Laoskej ľudovodemokratickej republiky ako najmenej rozvinutej krajiny, ako
aj malú veľkosť a zraniteľnosť jej hospodárstva. V
minulosti, pokiaľ ide o najmenej rozvinuté krajiny, považovala EÚ tieto
úrovne colných sadzieb v prípade hospodárstva porovnateľnej veľkosti
za prijateľné a akceptovala ich.
Priemyselný tovar 
–              
Priemerná konečná viazaná colná sadzba na
nepoľnohospodárske výrobky je 18, 61 %.
–              
Najvyššie priemerné hodnoty, t. j. približne 35 %
možno pozorovať v kožiarskom odvetví, nábytkárstve a drevárstve.
–              
Najnižšie priemerné hodnoty, t. j. približne 7 %
sa vzťahujú na výrobky informačných technológií,
poľnohospodárske zariadenia a výrobky z ocele.
–              
Najvyššie colné sadzby v rôznych priemyselných
sektoroch sú na úrovni 50 % alebo menej, pričom jediná výnimka je 60 %
na motocykle.
Poľnohospodárske výrobky 
–              
Priemerná konečná viazaná colná sadzba na
poľnohospodárske výrobky je 17,9 %.
–              
Najvyššie colné sadzby v poľnohospodárstve sú 80 %
a 90 % v prípade ryže, po ktorej nasleduje tabak a káva na úrovni 60 %.
Služby 
Zoznam osobitných záväzkov Laoskej
ľudovodemokratickej republiky, ktoré sa týkajú služieb, je uspokojivý
vzhľadom na jej status najmenej rozvinutej krajiny. Laoská
ľudovodemokratická republika prijme záväzky týkajúce sa prístupu na trh a
záväzky vnútroštátneho zaobchádzania v širokom rozsahu odvetví služieb vrátane
odborných služieb, počítačových a iných obchodných služieb,
komunikačných služieb (doručovateľské a telekomunikačné
služby), stavebných, distribučných, súkromných vzdelávacích, environmentálnych
a finančných služieb (poisťovacie a bankové služby), cestovného ruchu
a dopravy (letecká doprava), ako aj súkromných služieb v oblasti poskytovania
zdravotnej starostlivosti. 
Záväzky podľa protokolu
V záverečnej, multilaterálnej fáze
procesu vstupu sa členovia WTO kolektívne usilovali
o zabezpečenie základnej zlučiteľnosti obchodných právnych
predpisov a inštitúcií Laoskej ľudovodemokratickej republiky
s pravidlami a dohodami WTO, čo stanovili v protokole
o vstupe a v správe pracovnej skupiny. Pre EÚ sú obzvlášť
dôležité tieto záležitosti:
Obchodné práva
Laoská ľudovodemokratická republika
potvrdila, že každej
fyzickej alebo právnickej osobe z členských
krajín WTO, bez
ohľadu na fyzickú
prítomnosť alebo investície v Laoskej ľudovodemokratickej
republike, poskytne právo stať sa registrovaným
dovozcom najneskôr do dvoch rokov odo
dňa vstupu krajiny do WTO, pokiaľ
ide o obmedzený
počet výrobkov (ryža, ropa a plyn, špecifické výrobky zo
železa a ocele),
a odo dňa vstupu
pre všetok ostatný tovar. Laoská ľudovodemokratická
republika udelí na rovnaké časové obdobie obchodné práva nediskriminačným spôsobom podľa stanovených pravidiel a v súlade s dohodami
WTO. Odo dňa
vstupu do WTO budú všetky poplatky
a platby za
poskytnuté služby, uplatnené
na dovoz a
vývoz alebo v súvislosti s dovozom a vývozom, v súlade
s dohodami WTO.
Colná hodnota
Ku dňu vstupu bude Laoská
ľudovodemokratická republika v plnej miere uplatňovať
ustanovenia organizácie WTO, ktoré sa týkajú určovania colnej hodnoty,
vrátane dohody WTO o vykonávaní článku VII Všeobecnej dohody o clách a obchode
z roku 1994 a jej prílohy I (vysvetľujúce poznámky).
Hlavné oblasti, v ktorých bolo požadované
prechodné obdobie
Právne predpisy v oblasti ochranných
opatrení: Laoská ľudovodemokratická republika
spustila proces navrhovania právnych predpisov, ale požiadala o poskytnutie
prechodného obdobia v trvaní 5 rokov po vstupe, aby mohla prijať právne
predpisy v súlade s ustanoveniami Dohody WTO o ochranných opatreniach. Laoská ľudovodemokratická republika
uviedla, že do
toho obdobia bude prijímať len
také opatrenia, ktoré sú všeobecne v súlade s týmito ustanoveniami. 
Technické prekážky obchodu: Laoská ľudovodemokratická republika bude vykonávať Dohodu
WTO o technických
prekážkach obchodu postupne, pričom v plnej miere ju začne vykonávať od 1.
januára 2015.
Sanitárne a fytosanitárne opatrenia: Laoská ľudovodemokratická republika predložila akčný plán vykonávania Dohody o
uplatňovaní sanitárnych a fytosanitárnych opatrení. Právny rámec Laoskej
ľudovodemokratickej republiky v oblasti
potravinovej bezpečnosti, zdravia
zvierat a rastlín bude zosúladený s Dohodou o uplatňovaní sanitárnych a fytosanitárnych opatrení
do 31. decembra
2012. Úplné vykonávanie sa začne od 1.
januára 2015.
Práva duševného vlastníctva: k dátumu vstupu budú v Laoskej ľudovodemokratickej republike v
platnosti právne predpisy, ktoré uvádzajú jej režim duševného vlastníctva do
súladu s dohodou WTO. Úplné vykonávanie sa zabezpečí do decembra 2016.
Transparentnosť: Laoská ľudovodemokratická republika sa zaviazala zriadiť
úradný vestník do troch rokov po vstupe. Medzitým bude táto krajina
plniť svoje záväzky
týkajúce sa zverejňovania prostredníctvom
využívania oficiálnych internetových stránok alebo
novín. 
III. ODPORÚČANIA
Predložením podmienok prístupu Laoskej
ľudovodemokratickej republiky do WTO na schválenie Radou Komisia zvažuje
tieto podmienky, ktoré podľa jej názoru predstavujú vyrovnaný a ambiciózny
súbor záväzkov týkajúcich sa otvorenia trhu, ktorý prinesie značný úžitok
tak Laoskej ľudovodemokratickej republike, ako aj jej obchodným partnerom
z WTO.
2012/0255 (NLE)
Návrh
ROZHODNUTIE RADY
ktorým sa stanovuje pozícia Európskej únie v
rámci Generálnej rady Svetovej obchodnej organizácie k vstupu Laoskej
ľudovodemokratickej republiky do Svetovej obchodnej organizácie
RADA EURÓPSKEJ ÚNIE,
so zreteľom na Zmluvu o fungovaní Európskej
únie, a najmä na jej článok 91, článok 100 ods. 2 a článok 207
ods. 4 v spojení s jej článkom 218 ods. 9,
so zreteľom na návrh Európskej komisie,
keďže:
(1)       Vláda Laoskej
ľudovodemokratickej republiky podala 16. júla 1997 žiadosť
o pristúpenie k Dohode o založení Svetovej obchodnej organizácie
(WTO) v súlade s článkom XII uvedenej dohody.
(2)       Dňa 19. februára 1998
bola zriadená pracovná skupina pre pristúpenie Laoskej ľudovodemokratickej
republiky s cieľom dosiahnuť dohodu o podmienkach pristúpenia, ktoré
by boli prijateľné pre Laoskú ľudovodemokratickú republiku a všetkých
členov WTO.
(3)       V mene Únie dohodla Komisia
komplexný súbor záväzkov týkajúcich sa otvorenia trhu Laoskej
ľudovodemokratickej republiky, ktoré spĺňajú požiadavky Únie a
zodpovedajú úrovni rozvoja Laoskej ľudovodemokratickej republiky.
(4)       Tieto záväzky sú teraz
zapracované do Protokolu o vstupe Laoskej ľudovodemokratickej republiky do
WTO.
(5)       Očakáva sa, že vstup do
WTO pozitívne a trvalo prispeje k procesu hospodárskej reformy a trvalo
udržateľnému rozvoju v Laoskej ľudovodemokratickej republike.
(6)       Protokol o vstupe by sa preto
mal schváliť.
(7)       V článku XII dohody
o založení WTO sa stanovuje, že podmienky vstupu je potrebné schváliť
medzi vstupujúcim členom a WTO a že konferencia ministrov WTO
schváli podmienky pristúpenia zo strany WTO. V článku IV.2 Dohody
o založení WTO sa stanovuje, že v období medzi zasadnutiami
konferencie ministrov vykonáva jej funkcie generálna rada.
(8)       Preto je vhodné stanoviť
pozíciu, ktorú má Únia zaujať v rámci Generálnej rady WTO k vstupu Laoskej
ľudovodemokratickej republiky do WTO,
PRIJALA TOTO ROZHODNUTIE: 
Jediný článok
1.           Pozícia, ktorú má Európska
únia zaujať v rámci Generálnej rady Svetovej obchodnej organizácie k
vstupu Laoskej ľudovodemokratickej republiky do WTO, je vstup
schváliť.
2.           Toto rozhodnutie nadobúda
účinnosť dňom jeho prijatia. 
V Bruseli
                                                                       Za
Radu
                                                                       predseda